अमेरिका में बढ़ी वाइन की बिक्री  
वाइन की बिक्री में पहली बार अमेरिका शीर्ष पर है। जारी हुई मीडिया रिपोर्ट्स के मुताबिक इस मामले में फ्रांस पहली बार अमेरिका से पीछे है।
वाइन की बिक्री में पहली बार अमेरिका शीर्ष पर है। शुक्रवार को जारी हुई मीडिया रिपोर्ट्स के मुताबिक इस मामले में फ्रांस पहली बार अमेरिका से पीछे है। वैसे वाइन की प्रति व्यक्ति खपत की बात करें तो फ्रांस अब भी आगे है। समाचार पत्र 'द टेलीग्राफ' के मुताबिक फ्रांस में हर साल वाइन की प्रति व्यक्ति खपत औसतन 46 लीटर है जबकि अमेरिका में यह 9.8 लीटर है।  अमेरिका स्थित वाइन इंस्टीट्यूट ने इसी सप्ताह ये आंकड़े जारी किए है। वाइन उद्योग इसे एक महत्वपूर्ण कदम के रूप में देख रहा है। अमेरिकी की गैलो फेमली वाइनयार्ड्स कम्पनी के विपणन उपाध्यक्ष स्टेफनी गैलो इसे उत्साहजनक बताते हैं। वह कहते हैं, "वाइन उद्योग के लिए यह उत्साहजनक है और यह कई कारणों से अच्छा है।"  मीडिया रिपोर्ट के मुताबिक जहां अमेरिका में प्रति व्यक्ति खपत बढ़ी है तो वहीं फ्रांस में यह कम हुई है। अमेरिका में मंदी के दौरान भी वाइन की खपत जारी रही। वैसे इस दौरान लोगों ने सस्ती वाइन खरीदी। वाइन इंस्टीट्यूट की रिपोर्ट के मुताबिक 2010 में कुल मिलाकर अमेरिका के वाइन बाजार में दो प्रतिशत की वृद्धि हुई है। रिपोर्ट के लेखक जॉन फ्रेडरिकसन कहते हैं कि अमेरिका में इसकी करीब 33 करोड़ पेटियां बिकीं जबकि फ्रांस में इसकी करीब 32 करोड़ पेटियां बिकीं।  फ्रेडरिकसन का कहना है कि कुल मिलाकर अमेरिका इस क्षेत्र में आगे है और यह उसके लिए एक बड़ी उपलब्धि है। 'टेलीग्राफ' के मुताबिक वाइन की अनुमानित खुदरा बिक्री 30 अरब डॉलर की हुई, जो 2009 की तुलना में चार प्रतिशत अधिक है। अमेरिकी वाइन बाजार का 61 प्रतिशत हिस्सा कैलीफोर्निया की वाइन का है। कैलीफोर्निया वाइन की 20 करोड़ पेटियां बिकीं। पिछले साल की तुलना में इसमें एक प्रतिशत की वृद्धि हुई।